## Odluka o dodjeli koncesije za obavljanje djelatnosti radija na području Istarske županije

### NN 87/2006 (31.7.2006.), Odluka o dodjeli koncesije za obavljanje djelatnosti radija na području Istarske županije

# VIJEĆE ZA ELEKTRONIČKE MEDIJE

**2076**

Na temelju članka 62. stavka 5. i 6. Zakona o elektroničkim medijima (»Narodne
novine« broj 122/03) Vijeće za elektroničke medije na svojoj 102. sjednici
održanoj 21. srpnja 2006., a temeljem provedenog Javnog natječaja za dodjelu
koncesije za obavljanje djelatnosti radija i/ili televizije broj 03/06 (»Narodne
novine«, broj 51/06) i provedenoga postupka utvrđivanja postojanja uvjeta za
dodjelu koncesije donijelo je sljedeću

## ODLUKU

I. Koncesija za obavljanje djelatnosti radija na području Istarske županije
(Z-PA) dodjeljuje se ponuditelju CIK »Dr. Božo Milanović« d.o.o. – Radio Istra,
(MB: 3595099).
II. Vrijeme trajanja koncesije je 5 (pet) godina.
III. Godišnja naknada za koncesiju iznosi 33.800,00 (trideset tri tisuće i
osamsto) kuna i plaća se u korist državnog proračuna. Naknada se plaća u 4
(četiri) jednaka obroka, pri čemu svaki obrok dospijeva na naplatu danom isteka
razdoblja za koje je naknada plaćena. Ako Vijeće za elektroničke medije izmijeni
visinu i način plaćanja naknade za koncesiju za vrijeme trajanja ugovora o
koncesiji, nakladnik je dužan postupiti sukladno takvim izmjenama.
IV. Ponuditelj je dužan u roku od 45 (četrdeset i pet) dana od dana objave
Odluke u »Narodnim novinama« uputiti Hrvatskoj agenciji za telekomunikacije
zahtjev za obavljanjem tehničkog pregleda radi utvrđivanja prostornih i
tehničkih uvjeta.
V. Sukladno članku 19. stavku 6. Pravilnika o javnom natječaju za dodjelu
koncesija za obavljanje djelatnosti radija i/ili televizije (»Narodne novine«,
broj 138/04) Hrvatska agencija za telekomunikacije dužna je obaviti tehnički
pregled u roku od 30 (trideset) dana, a ukoliko to nije u mogućnosti, dužna je
pisano obavijestiti Vijeće.
VI. Rok za sklapanje ugovora o koncesiji je 120 (sto i dvadeset) dana od dana
objave Odluke u »Narodnim novinama«. Ako nakladnik u tom roku ne sklopi ugovor o
koncesiji, Vijeće će poništiti odluku o dodjeli koncesije, a nakladnik nema
pravo na naknadu štete.
VII. Odluka će se objaviti u »Narodnim novinama«.

```
Obrazloženje
```

Vijeće za elektroničke medije na svojoj 88. sjednici održanoj3. svibnja 2006.
godine donijelo je Odluku o raspisivanju javnog natječaja broj 03/06 za dodjelu
koncesija za obavljanje djelatnosti radija i/ili televizije. Javni natječaj
objavljen je u »Narodnim novinama« broj 51 od 8. svibnja 2006. godine i u
propisanom roku na javni natječaj ponudu je dostavio ponuditelj CIK »Dr. Božo
Milanović« d.o.o. – Radio Istra.
Vijeće je razmatranjem i ocjenom zaprimljene ponude utvrdilo da ponuditelj
ispunjava uvjete propisane javnim natječajem. Tajnim je glasovanjem odlučeno da
se koncesija za obavljanje djelatnosti radija na području Istarske županije
dodijeli ponuditelju CIK »Dr. Božo Milanović« d.o.o. – Radio Istra
Slijedom navedenoga odlučeno je kao u dispozitivu.

UPUTA O PRAVNOM LIJEKU

Protiv ove odluke nije dopuštena žalba, jer je ona konačna, ali se može
pokrenuti upravni spor pred Upravnim sudom Republike Hrvatske u roku od 30 dana
od dana primitka odluke. Tužba se predaje ili šalje neposredno sudu Republike
Hrvatske u Zagrebu, a može se podnijeti i na zapisnik kod redovnog suda
nadležnog za obavljanje pravne pomoći.

Klasa: 612-12/06-02-42
Urbroj: 567-01/06-01
Zagreb, 24. srpnja 2006.

Predsjednik Vijeća
**mr. sc. Denis Peričić**, v. r.

Odluka, NN 87/2006-2076
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)